Nao

La Nao (ナオ) és un personatge secundari del manga Skip and Loafer. El nom 'Nao' es fa servir tant per a homes com per a dones. És la tieta de la Mitsumi i cuida d'ella mentre és a Tòquio.

## Aparença

La Nao és alta i esvelta. Té el cabell curt i castany i els ulls marrons. Sempre va ben vestida, seguint l'última moda al Japó. En el segon capítol (i en el segon episodi de l'anime), quan va en tren amb la Mitsumi, se sent com hi ha gent del vagó que comenta que és un home, però ella no fa cas d'aquesta mena de comentaris.

## Personalitat (alerta spòilers del manga)

Anys enrere, la Nao treballava com a assalariada a Ikajima, però es va adonar que no era feliç ni amb la feina ni amb si mateixa. Això la va portar a cercar la manera de sentir-se més còmoda i va decidir anar a Tòquio i treballar com a estilista. Ara li encanta la seva feina, cosa que fa que s'hi estigui moltes hores i arribi tard a casa.

Quan la Mitsumi es trasllada a viure amb ella a la ciutat, allunyada de la seva família, la cuida i es preocupa molt per ella. Quan era petita, l'havia cuidat a Ikajima, cosa que va fer que tinguessin una relació estreta. Ara sempre es mostra molt atenta i amb ganes d'ajudar-la. Per exemple, abans de sortir de casa, si no va amb l'uniforme de l'institut, l'ajuda a triar la roba.

Les amigues de la Mitsumi la troben una dona molt amable. Abans de conèixer-les, ella es preocupa per si saben o no del seu gèrere, però quan les coneix hi ha molta naturalitat i s'entenen molt bé. La primera amiga que coneix és la Mika, ja que quan la Nao s'assabenta que la Mitsumi ha quedat amb en Shima per anar al zoo, decideix seguir-la per saber com és el noi. Allà, troba la Mika, que també els està seguint, però en el seu cas per gelosia. Quan la troba, es presenta com el tiet de la Mitsumi, ja que no sap si la Mitsumi els ha parlat d'ella o no i, en aquella ocasió, va vestida d'home perquè no la descobreixin seguint en Shima i la Mitsumi. A partir d'aquell moment, la Mika sent que pot confiar en la Nao i li va explicant com se sent i com evolucionen el seus sentiments amorosos. Això fa feliç la Nao. Més tard, se l'endurà a ella i a la resta de la colla (en Shima, la Makoto, la Yuzuki i en Mukai) a Ikajima. Per fer el viatge, decideixen fer la meitat del camí en tren i l'altra meitat en cotxe. És llavors quan la Nao parla per telèfon amb els pares de tots els amics de la Mitsumi, excepte els d'en Shima, que són els únics que no la truquen per fer-li preguntes o donar-li les gràcies (perquè, tot i que la Nao no ho sap, en Shima no explica als seus pares on va ni amb qui fins després d'haver tornat del viatge).

Tot i que la Nao té molts mals records de quan vivia a Ikahima, decideix tornar-hi per veure els seus. Quan parla amb el seu germà per telèfon, el pare de la Mitsumi, li diu que, tot i que té mals recors, també en guarda de bons.

Pel que fa les relacions de la Nao, fa un temps que ha començat a sortir amb un home, a qui anomena Goro-chan. Sembla que és una persona amb qui se sent a gust i amb qui pot confiar. Quan necessita parlar amb algú, recorre a ell. Per exemple, quan és l'aniversari de la Mitsumi, li explica que no sap si fa les coses prou bé, i ell l'anima. També durant el viatge a Ikajima el truca per explicar-li que està contenta i li pregunta si voldrà anar-hi amb ella l'any següent.